স্থাণু হয়ে বসে আছে আত্মমগ্ন এরফান আলী, হট্টগোলে মন নেই। প্রত্যুষের ঘটনায় ফের মন ভারাক্রান্ত। এ-দেশে এ কী করে সম্ভব! মুক্তিযুদ্ধ করে যে দেশ স্বাধীন, এ কী করে হয়! এরা বিষয়টিকে তেমন গুরুত্ব দেবে কিনা, দ্বিধা হয়। এখন যা বাস্তবতা, মুখ খুলে বললে ফের নিজের জন্য বিপদ ডেকে আনা হয় কিনা, জটিল ব্যাপার! ওরা তো শুধু দুজন নয়, সাঙ্গপাঙ্গ-সংগঠন… উফ্! প্রত্যুষের আলো-আঁধারী, তবু চোখে এড়ায়নি, নেহায়েত ছেলেমানুষি নয়! বেশ হৃষ্টপুষ্ট, উঁচা-লম্বা দেহাকৃতির প্রায় তিরিশ বা কাছাকাছি বয়সের শিক্ষিত যুবক। কমান্ডো স্টাইলে হোন্ডায় চড়ে নির্ভয়ে সশব্দে হোন্ডা চালিয়ে গেল। সবকিছুই পূর্বপরিকল্পিত। যুবকরা প্রশিক্ষিত তো বটেই। বুকটা ভারী ভারী ঠেকে, ষাটোর্ধ্ব বয়সী হৃদযন্ত্রের নিরাপত্তায় শঙ্কিত এরফান আলী এবার হট্টগোলের দিকে মন ফেরাল, নববর্ষের দিনেই যত্তসব অশুভ সংকেত পাচ্ছি!